जीटीए चियरमेन्स गोल्डकप फूटबल टुर्नामेन्टको पहिलो सेमिफाइनल अनि फाइनल खेला कालेबुङको मेला ग्राउण्डमा सम्पन्न हुने भएको छ। जसको निम्ति कालेबुङ मेला ग्राउण्डको स्थितिबारे निरिक्षण गर्न जीटीए बोर्ड अध्यक्ष विनय तामाङ, जीटीए मुख्य सचिव एसएच शयद अहमेद बाबा, जिल्लापाल डा. विश्वनाथ, कालेबुङ नगरपालिका अध्यक्ष रवी प्रधान लगायत अन्य अधिकारीवर्ग उपस्थित रहेका थिए। टोलीले मङपु खेल मैदानको पनि निरिक्षण गरे |
आगमी 9 दिसम्बरका दिनदेखि आरम्भ हुने उक्त गोल्डकप फुटबल टुर्नामेन्टमा देशका नामी-दामी फुटबल क्लबहरूले भाग लिने भएको कारण कालेबुङको मेला ग्राउण्ड उपयुक्त छ कि छैन भनेर जाँच गर्न नै उनीहरू आज आएका थिए। मैदानको निरिक्षण गरेपछि पत्रकारहरूसँग कुराकानी गर्दै जीटीए बोर्ड अध्यक्ष विनय तामाङले मेला ग्राउण्डमा दुईवटा खेला सम्पन्न हुने बताएका छन्।
उनले मैदानको निरिक्षण गरेपछि स्तरीय फुटबल खेल आयोजनाका निम्ति मैदानको स्तरीयता पनि उत्तिकै आवश्यक्ता रहेको कारण मेला ग्राउण्डलाई सेमिफाइनल अनि फाइनल खेलको निम्ति तयारी गरिने बताएका छन्।
उनले दार्जीलिङ पहाडमा अस्सीको दशक अघि ब्रिगेड अफ् गोर्खाज गोल्ड कप खुबै प्रचलित रहेको बताउँदै उक्त खेला केवल दार्जीलिङमा मात्र हुने गरेको कारण यसपल्ट हुने जीटीए चियरमेन्स गोल्डकप फूटबल टुर्नामेन्ट दार्जीलिङ, कालेबुङ, खर्साङ, सुकुना, सालुगडा अनि मङ्पूमा हुने बताएका छन्।
‘फुडबलको गरीमा पहाडबाट हराएको कारण हामीले जीटीए चियरमेन्स गोल्डकप फूटबल टुर्नामेन्ट आयोजना गर्न लागेका हौँ’ विनय तामाङले भने। यसक्रममा उनले जीटीए स्पोर्ट्स काउन्सिलले इन्डियन फुटबल एसोसिएसन (आईएफए) को एफिलेसन पाइसकेको जानकारी गराउँदै आगमी वर्षदेखि आईएफएको क्यालेन्डरमा यस फुटबल टुर्नामेन्ट पनि समावेश हुनसक्ने बताएका छन्। जसको निम्ति आफुहरूको वैठहरू समेत चलिरहेको तामाङले जानकारी दिएका छन्।
उनले राष्ट्रिय स्तरका खेलाडीहरू खेल्नका निम्ति मैदानको स्तरीयता हेर्नका निम्ति तक्निकी समितिका मानिसहरू पनि आएर मैदानको जाँच गर्ने जानकारी दिएका छन्। सोहिक्रममा उनले मङ्पू मैदानको पनि निरिक्षण गर्न जाने जानकारी दिएका छन्।
उनले पहाडमा सम्पन्न हुने उक्त गोल्डकपले सम्पूर्ण पहाडवासीकै निम्ति धेरै लाभ पुग्ने बताउँदै दार्जीलिङ, कालेबुङ अनि खर्साङमा अन्तराष्ट्रिय स्तरको स्टेडियम समेत बनिने जानकारी दिएका छन्। यसक्रममा उनले उक्त स्टेडियम जीटीए, बङ्गाल सरकार अथवा भारत सरकारले निर्माण नगरेर अन्तराष्ट्रिय स्तरका फुटबल क्लबले निर्माण गर्ने भएको पनि उनले बताएका छन्।
पत्रकारहरूलाई सम्बोधन गर्नेक्रममा तामाङले जीटीए चियरमेन्स गोल्डकप फूटबल टुर्नामेन्टलाई जर्मनीको तीनवटा क्लब अनि स्पेनको दुईवटा क्लबले गोंद लिएको अनि यसबारे आधिकारिक पत्र समेत आफुले प्राप्त गरेको जानकारी दिएका छन्। उनले उक्त क्लबहरूसँग आधिकारिक सम्झौता भएपछि दार्जीलिङ फुटबल क्लब स्थापित गरिदिने बताउँदै सोही क्लबबाट वर्षमा दशजना खेलाडीलाई चयनित गरेर प्रशिक्षण दिन जर्मनी अनि स्पेन पठाउने भएको पनि बताएका छन्।
‘जर्ममीको राष्ट्रिय टोलिका पूर्व खेलाडी ओलिभर सम्भवत फाइनल खेलामा आउनेछन्। उनी आउने प्राय: निश्चित बनिसकेको छ। यद्यपी अन्तिम निर्णय भने भएको छैन। यसैक्रममा उनले पनि पहाडबाट वर्षमा तीनजना गोलकिपरलाई लगेर प्रशिक्षण गराउने बचन दिएका छन्’ विनय तामाङले थप भने।
कालेबुंगको नयाँ मोटर स्ट्याण्ड सञ्चालनमा ल्याउन जीटीएको पहल संगै विनय तामाङ अनि मुख्य सचिवल गरे भ्रमण
कालेबुङको निर्माणाधीन नयाँ मोटर स्ट्याण्ड चाँढै सञ्चालनमा ल्याउने जीटीएले पहल सुरु गरेको छ। जसको निम्ति आज नोभेल्टि परिसरमा निर्माणाधीन मोटर स्ट्याण्डको जीटीए बोर्ड अध्यक्ष विनय तामाङ अनि मुख्य सचिव एसएच शयद अहमेद बाबाले संयुक्त रूपमा निरिक्षण भ्रमण गरेर जानकारी लिएका छन्। यस अवसरमा उक्त निरिक्षण भ्रमण अवधी कालेबुङका जिल्लापाल डा. विश्वनाथ, कालेबुङ नगरपालिका अध्यक्ष रवी प्रधान लगायत अन्य अधिकारीवर्गको पनि उपस्थिति रहेको थियो।
उक्त भ्रमणपछि पत्रकारहरूलाई सम्बोधन गर्दै जीटीए बोर्ड अध्यक्ष विनय तामाङले निर्माणाधीन मोटर स्ट्य़ाण्ड आगामी वर्ष मार्च महिनादेखि सञ्चालनमा ल्याउने लक्ष्य राखेर कार्य गर्ने जानकारी दिँदै कतिपय रहेका समस्याहरूलाई झट्टै समाधान गर्ने बताएका छन्। उनले मोटर स्ट्याण्ड निर्माणाधिन परिसरमा रहेका घरहरू हटाउनका निम्ति अघिबाटै नगरपालिकासँग सम्झौता भएको कारण उक्त समस्या पनि नगरपालिका अनि जिल्ला प्रशासनले समाधानको पहल गर्ने बताएका छन्।
‘पार्किङ समस्या समाधान गर्न दुईवर्ष अघि निर्माण भइसक्नुपर्ने यो पार्किङ अझैसम्म समापन भएको छैन। जसको आज हामीले निरिक्षण गरेर जानकारी लिएका छौँ’ विनय तामाङले अझ भने –‘स्थानीय बासिन्दा मानिसहरूलाई हामी निश्चय नै न्याय दिनेछौँ। नगरपालिकासँग अघिबाटै सम्झौता भए अनुसार हामी काम गर्नेछौँ।’
उनले मोटर स्ट्याण्ड परिसरमा बसोबास गर्दै आइरहेका मानिसहरूलाई अघिबाटै कालेबुङ नगरपालिकाले ठाउँ निर्धारित गरेको जानकारी दिँदै उक्त ठाउँमा उनीहरूलाई स्थान्तरण गरिएपछी मोटर स्ट्याण्डमा प्रवेश गर्ने अनि निस्कने बाटो बनाएर उक्त स्ट्याण्डलाई सूचारू गर्ने पनि उनले बताएका छन्।
गोर्खा जनमुक्ति युवा मोर्चा (विमल गुट) अध्यक्ष प्रकाश गुरुङको घर पुलिसले कुड्की गरेको सन्दर्भमा भूमिगत नेता विमल गुरुङले प्रतिक्रिया व्यक्त गरेका छन्। उनले एक प्रेस बिज्ञप्ती जारी गरेर आफु पछि निमा तामाङको अघिबाटै घर कुड्की गरिएपछी अहिले प्रकाश गुरुङको घर कुड्की गरेको बताएका छन्। यसक्रममा उनले प्रकाश गुरुङ अपराधी होइनन् भन्दै घर कुड्कीको घट्नालाई न्यायालयले न्यायोचित अध्ययन गरिदिने अपिल पनि गरेका छन्।
‘जातिय मुक्तिको निम्ति माटोको आन्दोलनमा पुलिसी षडयन्त्रबाट बाँच्न भूमिगत हुनपरेका प्रकाश गुरुङ अपराधी होइनन्’ विमल गुरुङले अझ भनेका छन् –‘भारतमा आज स्वतन्त्रता सेनानी भनेर पूजिनेहरू एकसमय अधिकांश नै भूमिगत थिए, आज हामी इतिहासको त्यो पाटोमा उभिएको मात्र हो।’
उनले यदि कानुनको अघि प्रकाश गुरुङ यदि अपराधी नै हो भने पनि उनका परिवारका सदस्यहरू अपराधी होइनन् भन्दै आज उनका परिवारलाई समेत बेघर बनाउने कार्य भएको आरोप लगाएका छन्। उनले उक्त कार्य प्रजातन्त्रको हत्या रहेको दाबी समेत गरेका छन्।
‘केवल एउटा कठपुतलीलाई सत्तामा टाँसेर राख्नु बङ्गाल सरकारले यस्तो अमानवीय कार्य गर्छ भने यो प्रजातन्त्रको हत्या हो’ विमल गुरुङले भनेका छन्। उनले चारवटा अन्तराष्ट्रिय सिमानाले घेरिएको यस क्षेत्रमा बारम्बर यसप्रकारको घट्नाले देशको सार्वभौमिकतालाई चोट पुर्‍य़ाउन सक्छ भन्दै केन्द्र सरकारले उक्त घट्नालाई बिचार गर्नुपर्ने अपिल पनि गरेका छन्।
उनले जारी गरेको विज्ञप्तीमा पहाडका अधिवक्ताहरूलाई पनि अघि आइदिने अपिल गरेका छन्। आफुहरूले लड्दै गरेको लडाईँ आफ्नो निम्ति मात्र नभएर भावि सन्तानको निम्ति हो भन्दै अधिवक्ताहरूलाई अघि आइदिने विमल गुरुङले अपिल गरेका छन्।
अर्कोतर्फ विमल गुरुङको उक्त घर कुड्कीको घाट्नालाई लिएर राष्ट्रिय सुरक्षा एजेन्सिहरूलाई पनि अपिल गरेका छन्। उनले यस्तो घट्नाले कानुन प्रति मानिसहरूको वितृष्णा बड्ने भन्दै भोलिको दिनमा यस क्षेत्र अझ अशान्त हुनसक्ने भएको कारण सम्बन्धित निकायलाई सूचित गरिदिने गुरुङले अपिल गरेका छन्।
‘जुसुकैलाई बाटैबाट पक्राउ गर्नु, पुलिसले सत्ताधारी दलको क्याडर जस्तो काम गर्नु, घरै कुड्की गरेर अन्य सदस्यहरूलाई बेघर बनाउनु जस्ता घट्नाहरूले संवेदनशील भूभागमा नराम्रो परिणाम दिन सक्छ’ विमल गुरुङले भनेका छन्।